Månedens køretøj april 2019 | Brandkøretøjer.dk
Den gule sprøjte fra Hamburg
Mod slutningenn af 1980'erne oplevede man i Hamburg at antallet af ildløsindsatser var faldende, mens antallet af indsatser til miljø- og redningsrelaterede hændelser var stigende.
Som en direkte konsekvens heraf, valgte man at udvikle et helt nyt udrykningskoncept - "Hamburger Löschzug", der blandt andet resulterede i anskaffelsen af en ny type autosprøjte - "Hamburger Löschfahrzeuge", forkortet HLF, der kunne indsættes selvstændigt ved brand, redning og miljøindsatser samt som first-responder.
Fra at være et køretøj oppakket med alt overvejende brandslukningsmateriel, blev autosprøjten således til et kombineret brand- og redningskøretøj, som det kendes fra de fleste stedet i Vesteuropa i dag - også i Danmark.
Den gule sprøjte - HH 2504 - er en af en serie på syv identiske køretøjer leveret til Feuerwehr Hamburg i 1994, som første generation "Hamburger Löschfahrzeuge" HLF.
Det første "Hamburger Löschzug" blev sat i drift d. 28. oktober 1994 på station Wandsbek F 21.
Den gule sprøjte fra Hamburg blev i 2011 foræret til et projekt i Dar es Salaam i Tanzania. Køretøjet forulykkede imidlertid i juli 2012 og blev i den forbindelse totalskadet.
I parentes kan bemærkes, at FLG - Feuerlöschgerätewerk Luckenwalde - der byggede de syv sprøjter, er en tidligere østtyske brandmaterielfabrik i Luckenwalde syd for Berlin. Før murens fald var det her, man byggede de meget store serier af brandkøretøjer på IFA W50-chassiser, og det var også - så vidt vides - den eneste drejestigefabrik i Østeuropa, når der ses bort fra Sovjetunionen. I dag ejes fabrikken af Rosenbauer, og der bygges blandt andet AT3-køretøjer i Luckenwalde.